Якая глыбока павучальная для нас гісторыя гэтай цудадзейнай святыні… Колькі разоў Мінская ікона Божае Маці магла загінуць, але кожны раз аказвалася недасяжнаю для агню, ворагаў і ўсепаглынаючага часу. Кожны раз промысел Божы таямніча зберагаў святы абраз для нашага ўратавання і павучання. Так Маці Божая, заступніца нашага горада (нездарма ж яна змешчана ў акружэнні анёлаў на старажытным гербе Мінска) праз сваю ікону відавочна прымала і прымае малітвы і спадзяванні шматлікіх пакаленняў мінчанаў. I ў наш нялёгкі смутны час несупынна ідуць і ідуць да яе людзі, моляцца, ставяць свечкі, просяць дапамогі і заступніцтва за ўсіх нас з несумненнаю верай у выратавальны Божы промысел.